I Frederikshavn bliver lokalpolitiet kontaktet flere gange om ugen af borgere, der har fået nok af knallertkørere, som skaber utryghed.

Det er nærmest hverdag på lokalpolitistationen i Frederikshavn. Folk, der ringer ind, fordi de er godt og grundigt trætte af ulovlige knallerter. De klager over for hensynsløs kørsel i for høj fart, larmende knallerter og kørsel uden hjelm og lys. - Borgernes henvendelser går på flere ting, blandt andet kørsel med høj fart på cykelstier og fortov, som skaber utryghed hos mindre børn på vej til skole og andre, der færdes på stierne, siger politikommissær Lars Jensen. Henvendelserne kommer både fra borgere i Brønderslev, Hjallerup, Dronninglund, Sæby, Østervrå, Frederikshavn og Skagen. Seks ud af otte kørte for stærkt De mange klager har flere gange betydet, at politiet har foretaget knallertkontroller. Senest tirsdag på Koldenåvej i Frederikshavn. Her blev otte knallerter med førere på mellem 15 og 17 år blev standset. Seks af de otte knallerter kørte for stærkt. Tirsdagens kontrol medførte syv sigtelser for ”tunede” knallerter, fejl og mangler på knallerten eller manglende forsikring. Det udløste bøder, og i to tilfælde er der påstande om betinget frakendelse af retten til at køre lille knallerter. Nogle forsøger at stikke af Det er ikke altid lige nemt at få knallertkørerne til at samarbejde, når der afholdes kontrol. Politikommissær Lars Jensen, der står i spidsen for indsatsen mod ulovlig knallertkørsel i Frederikshavn, har flere gange oplevet, at knallertkørere forsøger at stikke af fra politiet. - Derfor forsøger vi at målrette vores knallertkontroller, der hvor knallertkørerne færdes eller mødes – og i de seneste par måneder har vi afholdt flere kontroller på skoler rundt om i kredsen, siger han. Flere kontroller på vej Ved kontrollerne bliver knallerterne oftest undersøgt på stedet ved hjælp af et rullefelt, som måler knallertens hastighed. Er der brug for at undersøge mere, bliver knallerten undersøgt af en knallertsagkyndig på politistationen. Der er endnu flere kontroller på vej, siger politikommissær Lars Jensen. - Vi ved, at den type adfærd skaber utryghed blandt borgerne – derfor kommer vi også til at have fokus på det her i 2021. Og jeg vil da fortsat opfordre borgerne til at rette henvendelse til os, hvis de bliver generet af den her slags kørsel eller lignende, siger han.